B. Osobitná časť

K Čl. I
K bodu 1
            Navrhuje sa vymedzenie hornej hranice nároku na vianočný príspevok v zákone, ktorá predstavuje 60 % priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za kalendárny rok predchádzajúci kalendárnemu roku, v ktorom sa vypláca vianočný príspevok.
K bodu 2
            Ide o legislatívno-technické zmeny v nadväznosti na navrhovanú zmenu v bode 1.
K bodu 3 
            Navrhuje sa jednoduchý spôsob výpočtu výšky vianočného príspevku, ktorý má zabezpečiť k dôchodkovému príjmu prevyšujúcemu životné minimum lineárne klesajúcu výšku vianočného príspevku v závislosti od rastúcej výšky dôchodkového príjmu, pričom naďalej ostáva zachovaná horná hranica pre nárok. Z uvedených požiadaviek ako aj z prirodzenej požiadavky spojitosti funkcie vianočného príspevku vyplýva, že vzorec pre výpočet vianočného príspevku musí mať tvar VP = 66,39 – α * (D – ŽM) s kladným parametrom α. Pre predmetný parameter α bola vybraná konkrétna hodnota 0,10 z dôvodu, aby výdavky na vianočný príspevok v roku 2011 boli približne na úrovni výdavkov roka 2010.
            Navrhuje sa zaokrúhľovanie vianočného príspevku na eurocenty nahor.
K bodu 4
Navrhuje sa, aby sa ustanovenie sumy zodpovedajúcej 60 % priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky po kalendárnom roku 2011 vyhlásilo opatrením Ministerstva práce, sociálnych vecí a rodiny Slovenskej republiky a uverejnilo v Zbierke zákonov Slovenskej republiky najneskôr do 30. septembra príslušného kalendárneho roka.
K bodu 5
            Vyhlasuje sa suma zodpovedajúca 60 % priemernej mesačnej mzdy  v hospodárstve Slovenskej republiky na rok 2011.
K bodu 6
            Na výpočet vianočného príspevku niektorým poberateľom dôchodku sa v prílohe návrhu zákona navrhuje vzorec, ktorého základom je previazanie výšky vianočného príspevku s výškou životného minima pre jednu plnoletú fyzickú osobu.
 
K Čl. II
             Navrhuje sa, aby zákon nadobudol účinnosť 1. augusta 2011.